
Szakterület-specifikus nyelvek konzisztencia ellenőrzése

Modellvezérelt tervezés során az alkalmazási terület fogalmainak és összefüggéseinek leírására széles körben használnak szakterület-specifikus nyelveket (Domain-Specific Language, DSL). A DSL-ek segítségével automatikusan származtathatunk egy ellenőrzött rendszermodellből teszteseteket, vagy bizonyíthatóan helyes forráskódot. Azonban maguk a DSL-ek is tartalmazhatnak tervezési hibákat, melyek érvényteleníthetik a rendszermodellen végzett vizsgálatok eredményeit. A dolgozat fő célja, hogy olyan eszközt biztosítsunk, amellyel formális analízist végezhetünk a nyelveken, fényt derítve a DSL specifikációk ellentmondásaira és többértelműségére.
A DSL-ek konzisztencia-vizsgálata komoly kutatási kihívást jelent, mert (i) az összetett DSL-eken történő logikai következtetés algoritmikusan eldönthetetlen probléma, (ii) további elméleti nehézségei vannak a hozzáadott jólformáltsági kényszerek és a származtatott értékek kezelésének, és (iii) olyan eszköz fejlesztésére van szükség, amit a következtetési eljárás ismerete nélkül is használhat a tervező.
A TDK dolgozatunkban egy egységes keretrendszert javasolunk a DSL-ek konzisztenciavizsgálatára a következő módon: (i) A jólformáltsági kényszereket és származtatott érték definícióját egységesen elsőrendű logikai kifejezésekké fordítjuk, amelyeken SMT megoldókkal végzünk következtetéseket. (ii) Approximációs technikákat alkalmazva hatékonyan elemezhető logikai fregmensbe képezzük az komplexebb nyelvi elemeket. (iii) A validációs eszközünket ipari modellező eszközhöz integráltuk, amely az ellentmondásokat a nyelv szabványos példánymodelljeiként állítja elő.
Módszerünk magja egy leképezésen alapszik, amely egy származtatott attribútumokkal és relációkkal gazdagított EMF metamodellt, OCL vagy EMF-IncQuery nyelven definiált jólformáltsági kényszereket és egy hiányos kezdeti példánymodellt vár bemenetül. Az eszköz a kezdeti modellt kiegészíti új elemek felvételével a generált axiómák és a Z3 SMT megoldó által ismert elméletek alapján, úgy, hogy az eredmény megfeleljen a nyelv specifikációjának.
Az eszközünket két ipari követelményekkel rendelkező esettanulmányon is sikerrel alkalmaztuk. Egy brazil repülőgépgyártóval közös projektben származtatott értékekkel és jólformáltsági kényszerekkel gazdagított metamodell vizsgálata volt a cél, hogy a fejlesztés korai szakaszában detektáljuk a nyelv hibáit. Az R3COP ARTEMIS esettanulmányban biztonságkritikus autonóm rendszerek (pl. ipari robotok) konkrét tesztesetek előállítása volt a cél.



